**МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ**

Проект

**Правилник за организацията и дейността на Съвета по животновъдство**

Раздел I

**Общи положения**

**Чл. 1.** С този правилник се уреждат съставът, структурата, функциите и организацията на дейността на Съвета по животновъдство, наричан по-долу „Съвета“.

**Чл. 2**. Съветът се създава като постоянен консултативен орган към министъра на земеделието, храните и горите, който има структури на областно ниво, за подпомагане на дейността му при осъществяването на държавната политика в областта на животновъдството.

Раздел II

**Състав и структура на Съвета**

 **Чл. 3.** (1) Съставът на Съвета се определя със заповед на министъра на земеделието, храните и горите и се състои от председател, заместник-председатели, секретариат и членове.

(2) Председател е министърът на земеделието, храните и горите, който свиква, ръководи и представлява Съвета.

(3) Заместник-председатели са заместник-министри на земеделието, храните и горите, които подпомагат председателя при осъществяване на неговата дейност.

(4) Заместник-председателите изпълняват функциите на председателя в негово отсъствие.

(5) Специализираната дирекция в областта на животновъдството в Министерството на земеделието, храните и горите (МЗХГ) изпълнява функциите на секретариат .

(6) Секретариатът:

1. организира подготовката на заседанията на Съвета, съобразно одобрения от председателя дневен ред;

2. уведомява всички членове на Съвета за деня, часа и мястото за провеждане на заседанията;

3. осигурява стенографски запис за заседанията и след изготвянето и представянето му в специализираната дирекция по ал. 5 оформя кратък протокол;

4. съхранява дневния ред и протоколите от заседанията на Съвета.

**Чл. 4.** Членове на Съвета по животновъдство са:

1. представители на национално представени организации в областта на животновъдството, отговарящи на изискванията по чл. 10;

2. председателите на Областните съвети по животновъдство (ОСЖ) или техните заместници;

3. представител на Селскостопанска академия, Тракийски университет – гр. Стара Загора и Аграрен университет – гр. Пловдив;

4. представител на Български ветеринарен съюз, Национален съюз на зооинженерите в България и Съюз на производителите на комбинирани фуражи;

**Чл. 5.** Промени в състава на Съвета се правят със заповед на министъра на земеделието, храните и горите въз основа на писмени мотивирани предложения.

**Чл. 6.** (1) Съветът по животновъдство има структури на областно ниво.

(2) Във всяка административна област има Областен съвет по животновъдство, който разглеждат въпроси на местно ниво.

**Чл. 7.** (1) Областните съвети по животновъдство се състоят от председател, заместник-председател, секретар и членове.

(1) Председател и заместник-председател са лица, предложени от животновъдите, осъществяващи дейност в съответната област с мандат от две години.

(2) Секретар е служител на съответната Областна дирекция „Земеделие“ (ОДЗ).

(3) Членове могат да бъдат всички животновъди, извършващи дейност на територията на областта.

**Чл. 8.** Представител на национално представена организация в областта на животновъдството, определен за председател или заместник-председател на ОСЖ не може да членува в Съвета едновременно и като представител по чл. 4, т. 1.

**Чл. 9.** (1) За решаване на конкретни въпроси и за определен срок Съветът може да предложи да бъдат създадени временни работни групи.

(2) В състава на работните групи могат да бъдат привличани и външни експерти.

(3) Резултатите от работата на работните групи се докладват пред Съвета за сведение и обсъждане.

Раздел ІІІ

**Изисквания за национално представени организации**

**Чл. 10.** (1) Национално представените организации, които членуват в Съвета отговарят на следните изисквания:

1. вписани са като юридически лица за извършване на дейност в обществена полза по реда на Закона за юридическите лица с нестопанска цел;
2. извършвали са активна дейност през последните 2 години, което се доказва с документи за платен членски на всички членове;
3. имат в устава цели, дейности и задачи от национално значение, свързани с развитието на сектора за съответния вид селскостопански животни;
4. имат регионални или местни структури с членове в не по-малко от 30 на сто от областите на страната по смисъла на Закона за административно-териториалното устройство на Република България;
5. имат членове, отглеждащи минимум 30 на сто от вида животни.

(2) В случаите, в които сдружения членуват в повече от една организация, отговаряща на изискванията по ал. 1, председателите им заявяват писмено коя организация желаят да ги представлява.

**Чл. 11.** (1) Предложенията за включване в състава на Съвета на нова национално представена организация се депозират до секретариата, придружени с документи, доказващи изпълнението на изискванията по чл. 10.

(2) Предложенията по ал. 1 се разглеждат от специализираната дирекция по чл. 3, ал. 5 и се представят на заседание на Съвета.

Раздел IV

**Функции на Съвета**

**Чл. 12.** Съветът осъществява следните функции:

1. дава мнения и предложения по проекти на законови и подзаконови нормативни актове и други административни актове, свързани с животновъдството;

2. участва в разглеждането и прави предложения за решаване на въпроси в направление животновъдство на регионално, национално и международно ниво;

3. насърчава сключването на споразумения между различните неправителствени организации за съвместни инициативи и дейности;

4. дава предложения при разработването на стратегии, програми и анализи за развитие на животновъдството;

5. във връзка със състоянието на пазара дава предложения за преодоляване на нелоялната конкуренция в животновъдството;

6. обсъжда въпроси, касаещи производството, преработката, изкупуването и качеството на продукцията;

7. дава предложения при изготвянето на писмени становища във връзка със състоянието и перспективите за развитие на отрасъл "Земеделие", включени в позицията на Република България пред институциите на Европейския съюз;

8. анализира възможностите за въвеждане на иновации в животновъдното производство и подобряване нивото на научното му обслужване;

9. разглежда въпроси, свързани с ветеринарномедицинското обслужване на селскостопанските животни, развитието и управлението на животновъдството;

10. обсъжда мерки и схеми за подпомагане.

**Чл. 13.** Областните съвети по животновъдство осъществяват функциите по чл. 11 на областно ниво.

Раздел V

**Организация на дейността на Съвета**

**Чл. 14.** (1) Съветът се свиква по инициатива на председателя, който определя мястото на провеждане на заседанието.

(2) Всяко заседание протича при предварително одобрен от председателя дневен ред, който се изпраща на членовете на Съвета.

(3) На заседанието могат да се разглеждат и въпроси, които не са включени в предварително обявения дневен ред, по предложение на член на Съвета, което е депозирано най-малко един ден преди деня на заседанието.

(4) На заседанията председателят информира членовете на Съвета за изпълнението на разгледаните предложения.

**Чл. 15.** (1) Заседанията на Съвета се считат за редовни, ако на тях присъстват повече от половината от членовете.

(2) При липса на кворум, по решение на председателя, заседанието може да се проведе независимо от броя на присъстващите.

(3) Членовете на Съвета участват в заседанията лично или чрез определения в заповедта по чл. 3, ал. 1 техен заместник.

(4) На заседанията могат да бъдат поканени представители на други министерства и ведомства, общинска администрация, неправителствени организации и други органи и организации от страната и от чужбина, имащи отношение към разглежданите въпроси.

**Чл. 16.** Членове, които не присъстват на повече от три поредни заседания на Съвета, могат да се предложат за изключване от секретариата.

**Чл. 17.** (1) В случаите, при които председателя изиска да се вземат решения, се гласува явно и се приемат с обикновено мнозинство от присъстващите членове.

(2) При равенство на гласовете решаващ е гласът на председателя.

**Чл. 18.** (1) За всяко заседание на Съвета се води стенографски запис, въз основа на който се изготвя кратък протокол.

(2) Протоколът по ал. 1 съдържа:

1. дата и място на провеждане на заседанието;

2. основни дискутирани въпроси и направени предложения по приетия дневен ред;

4. подписите на председателстващия, секретаря изготвил протокола и ресорния заместник-председател;

5. приложен към него присъствен списък.

(3) Протоколът от заседанието се изготвя до пет дни след представяне на стенографския запис.

(4) Окончателно изготвеният протокол се регистрира в деловодната система и се публикува на интернет страница на МЗХГ.

(5) В случай, че на заседанието не може да се осигури стенографски запис, протоколът се води от служител на специализираната дирекция по чл. 3, ал. 5.

**Чл. 19.** (1) Областните съвети по животновъдство заседават по предварителен дневен ред, който се предлага от председателя или членовете на Съвета.

(2) За всяко заседание на съветите по ал. 1 се води протокол от секретаря, който се публикува на интернет страницата на съответната ОДЗ.

(3) В случай, че на заседанията са разгледани въпроси от национален характер, предложенията се изпращат до секретариата на Съвета по животновъдство.

**Чл. 20.** (1) Организационно-техническото обслужване на дейността на Съвета по животновъдство се осигурява от служителите на специализираната дирекция по чл. 3, ал. 5.

(2) Организационно-техническото обслужване на Областните съвети по животновъдство се осигурява от служителите на съответната ОДЗ.

**Преходни и заключителни разпоредби**

**§ 1.** Правилникът се издава на основание чл. 4, ал. 3 от Закона за животновъдството.

**§ 2.** Отменя се Правилника за организацията, дейността и финансирането на Съвета по животновъдство (обн., ДВ, бр. 56 от 2014 г.).

**§ 3.** В тримесечен срок от влизането в сила на настоящия Правилник, заинтересованите лица могат да заявяват участие за включване в състава на Съвета по чл. 4, т. 1, като представят документи, доказващи изпълнението на изискванията по чл. 10.

**§ 4.** Правилникът влиза в сила от деня на обнародването му в „Държавен вестник“.

**ДЕСИСЛАВА ТАНЕВА**

*Министър на земеделието, храните и горите*